V. Veteška, podpredseda NR SR: (2005-03-16):
V. Tkáč, poslanec: Tu vybavujú stranícke otázky a bude za chvíľu pani kolegyňa hovoriť aj o tom, ako váš predseda politickej strany nasľuboval v tripartite riešenie tohto, čo teraz navrhuje. Budem veľmi zvedavý, ako bude strana ANO hlasovať za môj návrh. V tejto súvislosti dovoľte fakty. Dňa štvrtého... Dozviete sa, keď budete dávať pozor. Čo máte ako ANO s tým spoločné. Podľa žiadosti odborového zväzu, slovenského odborového zväzu zdravotníctva a sociálnych služieb zo 4. februára 2004 minister práce, sociálnych vecí a rodiny pán Kaník listom z 19. 2. 2004 zaujal jednoznačné stanovisko, že zákon o odmeňovaní, ktorý dnes novelizujeme, sa vzťahuje na všetky zdravotnícke zariadenia zriadené ako príspevkové organizácie štátu, obce a vyššieho územného celku vrátane tých, ktoré majú uzatvorené zmluvy so zdravotnými poisťovňami. Súčasťou tohto listu je aj jeho prísľub, dovoľte, aby som citoval, že tento zákon sa vzťahuje na všetky zdravotníctve zariadenia, cituje pán minister v liste to, že uvedené stanovisko vyplýva zo zámeru Národnej rady, ktorá zákon o odmeňovaní schválila s tým, že sa má vzťahovať na všetky zdravotnícke zariadenia. Vyplýva to aj z osobitného postavenia zmluvného zdravotníckeho zariadenia v oblasti finančného vzťahu k zriaďovateľovi. Pri najbližšej možnej príležitosti, citujem pána Kaníka z 19. 2 2004, v záujme jednoznačného určenia pôsobnosti zákona o odmeňovaní Ministerstvo práce, sociálnych vecí a rodiny Slovenskej republiky navrhne aj legislatívnu úpravu tohto zákona. V tejto súvislosti sa odborový zväz v rámci aj odvetvovej tripartity zdržal akýchkoľvek ďalších krokov, pretože od ústavného činiteľa dostal záväzný prísľub v podstate so stanoviskom, ktoré by malo byť záväzné aj pre tých, ktorí ho vykonávajú, myslím tohto zákona. V tejto súvislosti odborový zväz už v apríli požiadal ministra Kaníka o urýchlené predloženie návrhu zmeny zákona o odmeňovaní do parlamentu. Súčasne zväz oslovil všetkých predsedov politických strán, ktoré sú súčasťou vládnej koalície, a predsedníčku Slobodného fóra s požiadavkou o navrhnutie skoršieho termínu osobného rokovania v súvislosti s novelizáciou tohto zákona. Predseda Aliancie nového občana, ktorý ako jediný z oslovených zareagoval na list odborového zväzu, podpredseda vlády a zástupcu vlády v tripartite, mimochodom prisľúbil podporu pri presadzovaní požiadaviek zväzu. Následne boli informovaný, že táto zmena zákona bude zaradená do zákona o nelegálnej práci s predpokladanou účinnosťou najneskôr od 1. 1. 2005. Budem citovať stanovisko zväzu, ktoré je kolektívnym orgánom a kolektívnym názorom, že po týchto ubezpečeniach, rozumej pána Ruska ako podpredsedu vlády a predsedu tripartity, náš odborový zväz nemal záujem prispieť k eskalácii napätia medzi koaličnými a opozičnými politickými stranami. V súčasnosti musíme konštatovať, že zo strany odborového zväzu došlo k neopodstatnenej dôvere, keď sme sa spoliehali na serióznosť opakovaného prísľubu predstaviteľov koaličných politických strán. Koniec citátu. Myslím, si že je tu analógia, ktorú sme už v parlamente zažili, keď minister hospodárstva a podpredseda vlády i predseda vládnej ekipy tripartite sľúbil, že nebude rušiť Radu hospodárskej a sociálnej dohody, je to v zápise z rokovania s odborármi a so zamestnávateľmi, a v rozpore s týmto sľubom, tuto si ho jasne pamätám, ako ukazoval s palcom strane ANO a poslaneckému klubu, ako majú hlasovať za zrušenie zákona o tripartite, bohorovne, pričom sa sám podpisom zaviazal, že ak nedôjde k úspešnému rokovaniu so zástupcami sociálnych partnerov, že v tejto súvislosti bude žiadať stiahnutie zrušenia tripartity v parlamente. Tuto v parlamente sa to stalo, s pánom predsedom strany Smer Róbertom Ficom sme vtedy poukazovali na to aj v pozmeňujúcich návrhoch, väčšina nás zvalcovala. Som zvedavý, ako bude poslanecký klub ANO v súčasnosti rešpektovať stanoviská svojho predsedu a pokladníka pána Ruska v tom zmysle, aby hlasoval za pozmeňujúci návrh, ktorý predložil. V tejto súvislosti od marca 2004 prebiehali rokovania medzi zástupcami vlády, zamestnávateľov a odborov o návrhu znenia kolektívnej zmluvy vyššieho stupňa na rok 2005. Zásadný rozpor od samého začiatku tkvel v neochote akceptovať požiadavku odborov, aby aj osobitná skupina platových taríf, ktorá sa dotýka zdravotníckych zamestnancov, bola s účinnosťou od 1. 7. „vajzovaná“ rovnako ako ostatné stupnice tohto zákona. Kolektívna zmluva vyššieho stupňa na rok 2005 bola podpísaná 20. decembra 2004 s upresnením, že sa dotýka tých zamestnávateľov, ktorí pri odmeňovaní postupujú podľa zákona č. 553 odmeňovanie niektorých zamestnancov pri výkone práce vo verejnom záujme, teda podľa tohto zákona, ktorý dnes novelizujeme. Podpísaniu kolektívnej zmluvy vyššieho stupňa však predchádza list ministra Kaníka z 2. decembra 2004, opakujem znovu, že ten prvý list pána ministra, ktorý potvrdzoval oprávnenosť požiadaviek odborárov aj zamestnancov zdravotníckych organizácií z 19. 2. 2004, tomu predchádza list pána ministra Kaníka, zaslaný iba ministrovi Zajacovi, v ktorom už zaujal opačné stanovisko ako vo svojom liste z 19. 2 2004. Napriek tomu, že zdravotnícke zariadenia sú naďalej štátnymi príspevkovými organizáciami, respektíve príspevkovými organizáciami v zriaďovateľskej pôsobnosti VÚC a obcí, prakticky v žiadnej z nich by sa podľa toho listu už nemal uplatniť zákon o odmeňovaní, čo je absolútnou diskrimináciou v rozpätí niekoľkých mesiacov zo strany toho istého ministra. Ak, teda ešte raz, 19. 2. píše, že zákon o odmeňovaní sa vzťahuje na všetky zdravotnícke zariadenia zriadené ako príspevkové organizácie štátu, obce a VÚC vrátane tých, ktoré majú uzatvorené zmluvy so zdravotnými poisťovňami, ten istý minister 2. decembra 2004 píše, že, inými slovami zákon, sa vo všeobecnosti vzťahuje na všetky príspevkové organizácie, pokiaľ nie je splnená výnimka v § 1, preto nie je možné dať na vašu požiadavku paušálnu odpoveď pre všetky zdravotnícke zariadenia, ale je nevyhnutné posúdiť individuálny rozpočet na rok 2003, ak bol príspevok zriaďovateľa nižší, ako bol objem prídavkov na mzdy, platy, služobné príjmy a ostatné osobné vyrovnania, potom takáto organizácia pod zákon 553 v odmeňovaní niektorých zamestnancov vo verejnom záujme nespadá, z tohto zákona je relevantný len príspevok zriaďovateľa. V tejto súvislosti to postupuje ďalej a treba uviesť, že po tomto liste minister zdravotníctva 10. januára 2005 informoval riaditeľov štátnych zdravotníckych zariadení, v úvodzovkách, „o spresnení“ pôvodného výkladu a požiadal ich, aby pri uzatváraní kolektívnych zmlúv sa riadil touto informáciou a aj ostatné mzdové i ostatné pracovno-právne náležitosti zamestnancov dohodovali iba v rámci zákonníka práce. Chcem tým povedať, že takto vystupovať zo strany ústavného činiteľa jedného ministerstva v rozpätí niekoľkých mesiacov je skutočne dubiózne, nesvedčí to o kompetentnosti, všeobecne známej už na úrovni tohto ministerstva niekoľko rokov, a jednoducho, pán minister, neriadite javy, ale riadite spoločenské procesy a dostávate v rozpätí niekoľkých mesiacov aj sociálnych partnerov, ale najmä adresátov tohto zákona do mimoriadne pochybnej situácie a znovu dávate jasný dôkaz o svojej kompetentnosti. Dovoľte v tejto súvislosti, aby som navrhol novelu alebo rozšírenie zmeny zákona a to o text, aby v § 1 ods. 1 sa za písmeno i) vložilo nové písmeno j), ktoré znie: „Príspevkové organizácie štátu, obce a vyššieho územného celku, ktoré sú zdravotníckymi zariadeniami a“ koniec zmeny, doterajšie písmeno j) sa označuje ako písm. k). Chcem s tým dosiahnuť to, aby v zákone expressis verbis, doslovne, boli sformulované ako subjekty, na ktoré sa tento zákon vzťahuje, aj príspevkové organizácie štátu, obce a vyššieho územného celku, ktoré sú zdravotníckymi zariadeniami. Chcem v tejto súvislosti uviesť, že mám celý archív odvetvovej tripartity, ktorý dokumentuje napríklad to, a vydalo to ministerstvo zdravotníctva 26. 10. 2004, kde sa hovorí o pôsobnosti tohto zákona, že pre neustále pochybnosti zdravotníckych zariadení v pôsobnosti VÚC a obcí o povinnosti uplatňovať systém odmeňovania ministerstvo práce zaujalo vo februári stanovisko. V tejto súvislosti ministerstvo zdravotníctva pripravilo 6. septembra 2004, teda nie je to tak nedávno, rokovanie odvetvovej tripartity, budem citovať: „Na rokovaní sa zúčastnili zástupca ministerstva práce, sociálnych vecí a rodiny, ktorí podali kvalifikované,“ podčiarkujem to slovo, „vysvetlenie k pôsobnosti zákona o odmeňovaní. Opätovne potvrdili, že zákon o odmeňovaní sa vzťahuje na všetky zdravotnícke zariadenia zriadené štátom, vyšším územným celkom alebo obcou vrátane tých, ktoré sú zriadené ako príspevkové organizácie a majú uzatvorené zmluvy so zdravotnými poisťovňami na poskytovanie zdravotnej starostlivosti. Ministerstvo práce pripravuje na odstavenie akýchkoľvek pochybnosti týkajúcich sa pôsobností zákona o odmeňovaní legislatívnotechnickú úpravu zákona o odmeňovaní, ktoré je v súčasnosti v medzirezorotnom pripomienkovom konaní.“ Tých argumentov odvetvových tripartít mám tu celý rád, ak je sociálne partnerstvo ešte niečo, čo súčasná vládna moc je schopná pochopiť, tak si myslím, že aj tieto dokumentácie jasne odôvodňujú to, že treba, aby sa tá úprava dostala expressis verbis do právnej úpravy, aby sa urobil poriadok v tejto súvislosti. Dovoľte ešte širšie súvislosti, ktoré môžu nastať a nastanú po tomto mojom návrhu, respektíve, čo sa tu čaká. V súvislosti s veľmi dubióznou zdravotníckou reformou sa postupne budú meniť subjekty zdravotníctva na obchodné akciové spoločnosti. Ak v tom čase, keď sa tieto normy pripravovali, sme vedeli, kto je za tým, čo je za tým, aký je podiel nezávislých poslancov, niektorých, pri hlasovaní o týchto záležitostiach a aká je tam aj ekonomicko-finančná rovina, tak bolo evidentné, že ministerstvo zdravotníctva malo mať jasno a malo mať určitý model, čo to spraví, ak tieto obchodné akciové spoločnosti začnú pôsobiť, že tam nastane teda rozmer širšieho alebo všeobecného uplatňovania obchodného zákonníka, teda vznikajú tam nové dimenzie nových vzťahov, ktoré budú mať, samozrejme, dopad aj na pracovnoprávne vzťahy, to má dopad potom na kolektívne pracovné vzťahy v súvislosti s tým, že bude treba zvážiť, aké ďalšie právne dôsledky táto transformácia zdravotníctva dosiahne v oblasti kolektívneho vyjednávania, kolektívnych zmlúv, ale aj v dôsledku toho, akým spôsobom sa bude uplatňovať odmeňovanie prác vo verejnom záujme na tieto oblasti. Keď som sa pýtal pána ministra, či majú tento model, tú maketu dôsledkov, čo spraví táto transformácia, tak povedal, že tam ešte v myslení nedospeli. Tak si myslím, že ani do súčasnosti vládna koalícia nemá jasno, čo sa stane s celým zdravotníctvom, ak tieto obchodné kšeftárske vzťahy a následná privatizácia, ktorá je každému priemerne inteligentnému človeku jasná, čo spraví v podstate s celou zdravotníckou sférou, preto mi dovoľte, aby som ukončil aj odôvodňovanie širších súvislostí tohto môjho pozmeňujúceho návrhu, myslím, pani spravodajkyňa, že ho máte, lebo bolo rozdané toto pozmeňujúce stanovisko, dám vám k dispozícii zo svojho archívu, nech sa páči originál, poslanci ho majú na laviciach, takže som presvedčený, že táto moja zmena bude veľmi zaujímavou sondou do tohto parlamentu aj z hľadiska jednotlivých politických subjektov, ktoré dnes síce pri tomto mojom vystúpení tu vôbec nemajú absolútne zastúpenie, ako je poslanecký klub strany ANO, ale že som veľmi zvedavý, ako budete presadzovať to, čo váš predseda strany prisľúbil pri rokovaniach s odborovým zväzom. Ďakujem pekne a teším sa na výsledky hlasovania o tomto návrhu.